Komisijos direktyva
1988 m. kovo 24 d.
derinanti su technikos pažanga Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo
(88/195/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1980 m. gruodžio 16 d. Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo [1], ypač į jos 3 straipsnį,
kadangi atsižvelgiant į įgytą patirtį ir mokslo pažangą dabar yra tikslinga patikslinti Direktyvoje 80/1269/EEB nustatytą tvarką ir ypač suderinti ją su naujausiomis Jungtinių Tautų Europos ekonomikos komisijos ir Tarptautinės standartizacijos organizacijos (ISO) priemonėmis;
kadangi šioje direktyvoje numatytoms priemonėms pritarė Direktyvų dėl motorinių transporto priemonių derinimo su technikos pažanga komitetas,
PRIĖMĖ ŠIĄ DIREKTYVĄ:
1 straipsnis
Direktyvos 80/1269/EEB I ir II priedai iš dalies keičiami pagal šios direktyvos priedą.
2 straipsnis
1. Nuo 1988 m. balandžio 1 d. nė viena valstybė narė neturi teisės dėl su transporto priemonių variklio galia susijusių priežasčių:
- atsisakyti transporto priemonių tipui suteikti EEB tipo patvirtinimą, išduoti Tarybos direktyvos 70/156/EEB [2] 10 straipsnio 1 dalies paskutinėje įtraukoje numatyto liudijimo kopiją arba suteikti nacionalinį tipo patvirtinimą,
- uždrausti naudoti transporto priemones,
jei to tipo transporto priemonių variklio galia buvo nustatyta pagal Direktyvą 80/1269/EEB su pakeitimais, padarytais šia direktyva.
2. Nuo 1988 m. spalio 1 d. valstybės narės:
- nebeišduoda Tarybos direktyvos 70/156/EEB 10 straipsnio 1 dalies paskutinėje įtraukoje numatyto liudijimo kopijų transporto priemonių tipui, kurių variklio galia nenustatyta pagal Direktyvą 80/1269/EEB su pakeitimais, padarytais šia direktyva;
- gali atsisakyti suteikti nacionalinį tipo patvirtinimą transporto priemonių tipui, kurių variklio galia nenustatyta pagal Direktyvą 80/1269/EEB su pakeitimais, padarytais šia direktyva.
3. Nuo 1992 m. spalio 1 d. valstybės narės gali uždrausti naudoti transporto priemones, kurių variklio galia nenustatyta pagal Direktyvą 80/1269/EEB su pakeitimais, padarytais šia direktyva.
3 straipsnis
Valstybės narės priima įstatymus ir kitus teisės aktus, kurie, įsigalioję iki 1988 m. balandžio 1 d., įgyvendina šią direktyvą. Apie tai jos nedelsdamos praneša Komisijai.
4 straipsnis
Ši direktyva yra skirta valstybėms narėms.
Priimta Briuselyje, 1988 m. kovo 24 d.